CELEX: 62012CN0173
Language: da
Date: 2012-04-11 00:00:00
Title: Sag C-173/12 P: Appel iværksat den 11. april 2012 af Verenigde Douaneagenten BV til prøvelse af dom afsagt af Retten (Syvende Afdeling) den 10. februar 2012 i sag T-32/11, Verenigde Douaneagenten mod Kommissionen

23.6.2012   
            
            
               DA
            
            
               Den Europæiske Unions Tidende
            
            
               C 184/4
            
         Appel iværksat den 11. april 2012 af Verenigde Douaneagenten BV til prøvelse af dom afsagt af Retten (Syvende Afdeling) den 10. februar 2012 i sag T-32/11, Verenigde Douaneagenten mod Kommissionen
   (Sag C-173/12 P)
   2012/C 184/07
   Processprog: nederlandsk
   
      Parter
   
   
      Appellant: Verenigde Douaneagenten BV (ved advocaat S.H.L. Moolenaar)
   
      Den anden part i appelsagen: Europa-Kommissionen
   
      Appellanten har nedlagt følgende påstande
   
   
               —
            
            
               Den appellerede dom ophæves i overensstemmelse med de i denne appel anførte anbringender.
            
         
               —
            
            
               Europa-Kommissionen betaler sagens omkostninger.
            
         
      Anbringender og væsentligste argumenter
   
   
               1)
            
            
               De 
                     to første anbringende
                   vedrører en retlig fejl, som Retten begik ved at fastslå, at Kommissionen med rette var nået til det resultat, at varecertifikaterne EUR.1 blev tildelt på grund af eksportørens urigtige fremstilling af de faktiske omstændigheder.
               Retten støttede sig herved på skrivelser til Departement van Economische Zaken (Økonomiministeriet) for ca. 2½ år siden før den faktiske udførsel, der kunne fortolkes på flere måder, samt på en fejlagtig, irrelevant anvendelse af kumulationssystemet, hvorved Retten ikke tillagde det betydning, at myndighederne selv anser dette system for meget kompliceret.
               Retten så samtidigt bort fra, at de nederlandske toldmyndigheder i sagen for Gerechtshof te Amsterdam oplyste, at de ikke kunne bevise, at tildelingen af de omhandlede varecertifikater EUR.1 skyldes eksportørens urigtige fremstilling af de faktiske omstændigheder.
            
         
               2)
            
            
               Det 
                     tredje og fjerde anbringende
                   vedrører retlige fejl, som Retten begik ved at fastslå, at toldmyndighederne i Curaçao på tidspunktet for tildelingen af varecertifikaterne EUR.1 ikke vidste eller kunne havde vidst, at de omhandlede varer ikke kunne undergives en præferencebehandling.
               Retten tog ved sine betragtninger ikke hensyn til den omstændighed, at Departement van Economische Zaken på Curaçao udførte mindst en kontrol på stedet hos eksportøren med henblik på tildelingen af varecertifikaterne EUR.1. Retten så endvidere bort fra, at toldmyndighederne i Curaçao ved tildelingen af varecertifikaterne EUR.1 kontrollerede det omhandlede sukkers oprindelse i sammenhæng med forarbejdningen heraf for derved at efterprøve det valgte system.
               Endvidere overså Retten, at varecertifikaterne EUR.1 blev tildelt af toldmyndighederne på grundlag af oprindelsesattester formular A (herefter »A-formular«), som ikke kan danne grundlag for tildelingen af varecertifikater EUR.1.
               De samme toldmyndigheder modtog A-formularerne ved råvarernes ankomst til Curaçao. Den omstændighed, at netop disse A-formularer gik tabt ved en brand i toldmyndighederne på Curaçaos arkiv, kan ikke lægges appellanten til last. Eftersom arkivet er ødelagt, kan det ikke længere fastlægges, hvilke sagsakter toldmyndighederne har modtaget.
               Rettens konklusion om, at kurator udleverede disse dokumenter til medlemmer af Kommissionens delegation, da denne besøgte myndigheden, er ikke holdbar. Denne omstændighed kan efter de øvrige omstændigheder ikke i sig selv begrunde en konklusion om, at A-formularerne ikke har befundet sig på arkivet.